‘Betaalstrokie’ wys werkers is met bier betaalDie “bierbetaalstrokie” Foto: Britse Museum, Londen. Werkers van die Mesopotamiese stad Uruk is glo met bier betaal, blyk uit ŉ 5 000 jaar oue kleitablet wat wetenskaplikes onlangs gevind het. Wetenskaplikes meen dié kleitablet is ŉ bewys dat die konsep van werker en werknemer reeds etlike eeue bestaan. Die tablet is nou in besit van die Britse Museum in Londen. Navorsers meen hierdie tablet is dalk die wêreld se oudste “betaalstrokie” omdat dit ook besonderhede bevat van hoeveel elke werker verdien het. Die beskikbare literatuur meld ongelukkig nie hoeveel bier die werkers per dag ontvang het nie. In die ou Egipte het werkers tussen drie en vier liter bier per dag ontvang. Ian Hodder, ŉ antropoloog aan die Stanford Universiteit in Kalifornië, sê hy is egter van mening dat die “werkers” nie hul daaglikse pligte as werk beskou het nie. “Almal was betrokke by kleinskaalse boerdery of jag,” het Hodder verduidelik. “Dit is onwaarskynlik dat die werkers hul daaglikse taak as ‘werk’ gesien het. Ek dink hulle het dit bloot beskou as deel van hul daaglikse aktiwiteite.” In Mesopotamië is die bier nie net as lekkerder as water beskou nie, maar ook veiliger. Bron: Yahoo Finance